Diari Oficial de la Generalitat Valenciana


Sumari del DOGV 7437, del 07-01-2015 (2014/11530)

RESOLUCIÓ de 19 de desembre de 2014, de la Direcció General de Formació Professional i Ensenyances de Règim Especial, per la qual es promou a la Comunitat Valenciana l'avaluació i acreditació de determinades unitats de competència professional, adquirides a través de l'experiència laboral o de vies no formals de formació, en la família professional de Seguretat i Medi Ambient.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7437

Data del DOGV
:   07-01-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/11179


Data del document
:   19-12-2014

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport

RESOLUCIÓ de 19 de desembre de 2014, de la Direcció General de Formació Professional i Ensenyances de Règim Especial, per la qual es promou a la Comunitat Valenciana l'avaluació i acreditació de determinades unitats de competència professional, adquirides a través de l'experiència laboral o de vies no formals de formació, en la família professional de Seguretat i Medi Ambient. [2014/11302]  
El procediment d'avaluació i acreditació de les competències professionals és un dels instruments i accions del Sistema Nacional de Qualificacions i Formació Professional, tal com establix l'article 4, apartat 1, lletra b, de la Llei Orgànica 5/2002, de 19 de juny, de les Qualificacions i de la Formació Professional.  
Per mitjà del Reial Decret 1224/2009, de 17 de juliol, de reconeixement de les competències professionals adquirides per experiència laboral, s'establix el procediment i els requisits per a l'avaluació i acreditació de les competències professionals adquirides per les persones a través de l'experiència laboral o de vies no formals de formació, així com els efectes d'eixa avaluació i acreditació de competències.  
  
Respecte d'això, l'Administració educativa ha previst, en l'article 40 del Reial Decret 1147/2011, de 29 de juliol, pel qual s'establix l'ordenació general de la Formació Professional del sistema educatiu, que l'acreditació parcial d'unitats de competència obtinguda a través del procediment determinat pel Reial Decret 1224/2009, permetrà, als que vullguen cursar les ensenyances de la formació professional del sistema educatiu, sol·licitar la convalidació o l'exempció dels mòduls professionals establits en la norma que regule cada títol o curs d'especialització, a fi de completar o finalitzar estes ensenyances.  
  
Per la seua part, l'Administració laboral, en l'article 8 del Reial Decret 34/2008, de 18 de gener, pel qual es regulen els certificats de professionalitat, establix que el certificat de professionalitat es pot obtindre per mitjà dels procediments per a l'avaluació i acreditació de les competències professionals adquirides a través de l'experiència laboral o de vies no formals de formació, així com per mitjà de l'acumulació d'acreditacions parcials de les unitats de competència que comprenga el certificat de professionalitat.  
En la Comunitat Valenciana, el Decret 140/2014, de 5 de setembre, del Consell, pel qual s'aprova el Reglament orgànic i funcional de la Conselleria d'Educació, Cultura i Esport, atribuïx al Servici de Gestió de la Formació i Qualificació Professional, de la Direcció General de Formació Professional i Ensenyances de Règim Especial, la funció de gestionar el procediment de reconeixement, avaluació i certificació de les competències professionals.  
Per tot això, informat el Consell Valencià de Formació Professional, i en virtut de les competències atorgades pel Decret 179/2012, de 14 de desembre, del Consell, pel qual s'establix l'estructura orgànica bàsica de la Presidència i de les conselleries de la Generalitat, així com de l'article 21 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, esta direcció general resol:  
  
Primer. Objecte  
La present resolució té per objecte dur a terme, en l'àmbit de la Comunitat Valenciana, l'avaluació i acreditació d'unitats de competència professional adquirides a través de l'experiència laboral o de vies no formals de formació, de conformitat amb el que establix el Reial Decret 1224/2009, de 17 de juliol, i les bases que es detallen en l'annex I.  
  
  
Segon. Unitats de competència, seus i places convocades  
Les unitats de competència objecte d'avaluació i acreditació, així com les places convocades i les seus en què està previst dur a terme el procediment, es detallen en l'annex III, amb indicació, si és el cas, dels títols de Formació Professional i dels certificats de professionalitat en què estan incloses.  
  
Tercer. Execució  
Es faculta el Servici de Gestió de la Formació i Qualificació Professional, de la Direcció General de Formació Professional i Ensenyances de Règim Especial, per a executar o aplicar el procediment d'avaluació i acreditació objecte de la present resolució, d'acord amb les bases de la convocatòria i amb plena subjecció a les disposicions i la normativa vigent en esta matèria.  
No obstant això, en tot allò que no preveu expressament esta resolució s'aplicarà el Reial Decret 1224/2009, de 17 de juliol, pel qual es regula el reconeixement de les competències professionals adquirides per experiència laboral.  
  
Quart. Designació d'assessors i avaluadors  
El director general de Formació Professional i Ensenyances de Règim Especial, a proposta del Servici de Gestió de la Formació i Qualificació Professional, designarà el personal assessor i avaluador, degudament habilitats, que actuaran en cada una de les seus establides per a dur a terme el procediment de reconeixement de la competència professional adquirida per experiència laboral.  
  
Quint. Retribucions  
El personal assessor i avaluador funcionari designat per a participar en este procediment percebran, una vegada haja finalitzat, les compensacions econòmiques previstes en el Decret 24/1997, d'11 de febrer, del Govern Valencià, sobre indemnitzacions per raó del servici i gratificacions per servicis extraordinaris del personal al servici de la Generalitat Valenciana. L'import del pagament al personal assessor i components de la comissió d'avaluació quan siguen professionals o experts aliens a l'Administració serà el mateix però en concepte de prestació de servicis especials.  
Per a ambdós funcions, avaluació i assessorament, es determinarà, mitjançant una resolució del director general de Formació Professional i Ensenyances de Règim Especial, el nombre màxim de sessions retribuïbles per família, o àrea professional si és el cas, i seu, en funció de les unitats de competència convocades, les persones candidates admeses i el nombre de personal assessor i avaluador que participe en el procediment.  
  
Sext. Seguiment del procediment  
El Consell Valencià de Formació Professional serà informat del desenrotllament i resultats del procediment convocat per esta resolució.  
  
  
Sèptim. Documentació del procés  
L'expedient del procediment, en el qual es recolliran tots els registres i resultats que s'hi produïsquen, serà custodiat pels centres designats com a seus.  
Les persones candidates no admeses podran retirar la seua documentació en el centre en què l'hagen depositada dos mesos després de la publicació de les llistes d'admesos definitius, i tindran un termini d'un mes per a retirar-la.  
Les persones candidates admeses que hagen participat en el procediment podran retirar la seua documentació en el centre gestor dos mesos després de l'entrega de les acreditacions, i tindran un termini d'un mes per a retirar-la.  
En els dos casos, transcorregut el període fixat per a recuperar la documentació, si no ha sigut retirada podrà ser destruïda.  
  
Octau. Permisos individuals de formació  
Per a facilitar l'accés a este procediment de reconeixement de competències professionals es podran utilitzar els permisos individuals de formació, d'acord amb el que preveu l'article 21 de l'Orde TAS/2307/2007, de 27 de juliol.  
  
Nové. Entrada en vigor i recursos  
La resolució produirà efectes des de l'endemà de la publicació en el Diari Oficial de la Comunitat Valenciana.  
  
De conformitat amb el que disposen els articles 109, 114 i 115 de la Llei de Règim Jurídic de les Administracions Públiques i del Procediment Administratiu Comú, contra el present acte que no esgota la via administrativa es podrà interposar un recurs d'alçada, en el termini d'un mes des de l'endemà de la publicació, davant del secretari autonòmic d'Educació i Formació.  
  
València, 19 de desembre de 2014.- El director general de Formació Professional i Ensenyances de Règim Especial: Marcial Díaz Garrigues.  
  
  
  
ANNEX I  
Bases de la convocatòria  
  
1. Requisits de participació  
Les persones que vullguen participar en el procediment hauran de complir els requisits següents:  
1. Posseir la nacionalitat espanyola, haver obtingut el certificat de registre de ciutadania comunitària o la targeta de familiar de ciutadà de la Unió, o ser titular d'una autorització de residència o de residència i treball a Espanya en vigor, en els termes establits en la normativa espanyola d'estrangeria i immigració.  
2. Tindre 20 anys complits en el moment de realitzar la inscripció, per a qualificacions de nivell II i III, i 18 anys per a qualificacions de nivell I.  
3. Tindre experiència laboral i/o formació relacionada amb les competències professionals que es volen acreditar:  
a) En el cas d'experiència laboral. Justificar en els últims 10 anys transcorreguts abans de realitzar-se la convocatòria, per a qualificacions de nivell II i III, almenys 3 anys, amb un mínim de 2000 hores treballades en total. I per a qualificacions de nivell I, almenys 2 anys, amb un mínim de 1200 hores treballades en total.  
b) En el cas de formació. Justificar en els últims 10 anys transcorreguts abans de realitzar-se la convocatòria, almenys 300 hores per a qualificacions de nivell II i III, i 200 hores per a qualificacions de nivell I. En els casos en què els mòduls formatius associats a la unitat de competència que es pretén acreditar prevegen una duració inferior, s'hauran d'acreditar les hores establides en estos mòduls (vegeu annex III).  
  
La justificació de l'historial professional i/o formatiu es farà a través de la documentació que s'establix en l'annex IV.  
Les persones candidates majors de 25 anys que reunisquen els requisits d'experiència laboral o formativa indicats anteriorment i que no puguen justificar-los per mitjà dels documents assenyalats en l'annex IV podran sol·licitar la seua inscripció provisional en el procediment. Presentaran la justificació per mitjà d'alguna prova admesa en dret de la seua experiència laboral o aprenentatges no formals. Les comissions d'avaluació estudiaran la documentació i determinaran si és procedent la seua inscripció definitiva.  
La falta del compliment dels requisits establits comporta l'exclusió de la convocatòria.  
  
2. Seus per al procediment  
Este procediment es durà a terme en els centres integrats públics de Formació Professional i en la resta de seus que figuren en l'annex III, d'acord amb el que preveu l'article 29 del Reial Decret 1224/2009, que preveu que quan siga necessari l'administració competent podrà determinar altres seus per a la realització d'algunes de les fases, que cediran les seues instal·lacions i servicis.  
Si alguna de les seus no té un mínim de 50 sol·licituds, es podrà anul·lar la seua participació i derivar les persones candidates que l'han sol·licitada a les seues restants opcions.  
  
3. Places convocades  
El nombre de total de places convocades per família o àrea professional, si és el cas, són les determinades l'annex III. Una vegada vist el nombre de persones preinscrites i la seua elecció de centres, es decidirà el nombre de places per seu, intentant, sempre que siga possible, donar resposta favorable a les sol·licituds de primera opció.  
  
4. Fases i actuacions del procediment  
Este procediment d'avaluació i acreditació de competències professionals consta de les següents actuacions i fases:  
1) Informació i orientació: esta fase ha de proporcionar informació bàsica de com obtindre l'acreditació d'unitats de competència, incloses en el Sistema Nacional de Qualificacions i Formació Professional, i sobre el procediment regulat per esta resolució.  
2) Preinscripció: esta actuació té la intenció de poder realitzar una distribució ajustada de persones candidates seleccionades per seu. Es realitza de manera telemàtica basant-se en la declaració responsable de les persones candidates, que serà comprovada i contrastada en la següent actuació.  
3) Admissió i inscripció de persones candidates: en esta actuació es contrastarà el compliment dels requisits necessaris per a participar i la veracitat de l'autobaremació. La falsedat en les dades aportades o declarades comportarà la pèrdua dels drets a participar en esta convocatòria, sense perjuí del dret a reclamar contra les llistes provisionals.  
  
4) Fase d'assessorament: de suport al candidat o candidata en la recopilació i ordenació de les evidències necessàries que demostren el domini professional relatiu a les unitats de competència que vol que li siguen acreditades i d'orientació sobre les possibles accions formatives que ha de fer a fi de millorar la seua qualificació professional.  
5) Sol·licitud d'avaluació de la competència professional: una vegada finalitzada la fase d'assessorament el candidat o candidata a la vista de l'informe de l'assessor, que no és vinculant, haurà de sol·licitar les unitats de competència en què sol·licita ser avaluat.  
6) Fase d'avaluació: de comprovació, en cada una de les unitats de competència en què s'haja inscrit la persona candidata, de la competència professional requerida en les realitzacions professionals corresponents.  
7) Assessorament final i individual sobre itineraris formatius que puguen completar un perfil professional.  
8) Fase d'acreditació i registre: es reconeixeran, acreditaran i registraran les unitats de competència posseïdes i demostrades per la persona candidata al llarg del procediment d'avaluació. El document d'acreditació serà emés per la Direcció General de Formació Professional i Ensenyances de Règim Especial.  
  
5. Informació i orientació general  
Amb caràcter previ a l'inici del procediment de reconeixement de la competència professional, el Servici de Gestió de la Formació i Qualificació Professional, en col·laboració amb els centres designats com a seus i les associacions professionals del sector, facilitaran informació general als possibles persones candidates sobre el desenrotllament del procediment, de manera que les persones interessades puguen prendre una decisió sobre la seua participació.  
La informació es traslladarà igualment als efectes oportuns als centres de formació, així com a les oficines d'ocupació, agències de desenrotllament local i als diferents agents socials i econòmics vinculats amb el sector professional que ens ocupa.  
  
6. Preinscripció i termini de presentació  
1. Preinscripció  
Cada persona pot presentar la preinscripció únicament en les unitats de competència convocades.  
Els que vullguen participar en el procés d'acreditació hauran de presentar una instància telemàticament. Les dades que es requerixen per a sol·licitar la preinscripció figuren en l'annex II.1 de la present resolució.  
  
A més de la instància de sol·licitud, els aspirants hauran d'omplir també telemàticament i en la mateixa aplicació una autobaremació, el contingut de la qual apareix en l'annex II.2. Tant la sol·licitud com l'autobarem es troben en el web de la Conselleria d'Educació, Cultura i Esport (Educació: Qualificacions Professionals)  
  
 ?http://www.cece.gva.es/eva/es/ivqp/ivqp.htm?.  
Una vegada omplits el dos documents i remesos telemàticament, l'aspirant haurà d'imprimir-los i conservar-los per a presentar-los posteriorment si se li requerix.  
2. Termini de presentació  
El termini de presentació de sol·licituds serà des del 19 de gener de 2015 fins al 8 de febrer de 2015 tots dos inclusivament.  
  
  
7. Criteris d'ordenació  
1. En el cas que hi haja més sol·licituds que places s'aplicarà a les persones candidates que complisquen els requisits generals de la convocatòria els criteris de prioritat que es detallen a continuació.  
Criteri 1r: En primer lloc tindran prioritat per a accedir al procediment aquelles persones candidates en què, complint els requisits generals de la convocatòria, es donen conjuntament les següents circumstàncies:  
- Que exercisquen o hagen exercit les funcions atribuïdes al responsable tècnic en l'article 5.3 del Reial Decret 830/2010 en empreses o com a autònoms inscrits en el Registre Oficial d'Establiments i Servicis Biocides de la Comunitat Valenciana (ROESB Comunitat Valenciana).  
- Que estiguen en possessió del carnet de manipulador de plaguicides d'ús en salut pública, nivell qualificat.  
- Que no posseïsquen cap dels requisits de titulació o formació establits en l'article 5.2 del mencionat reial decret per a exercir com a responsable tècnic.  
Les esmentades titulacions poden consultar-se en el següent enllaç del Ministeri de Sanitat, Servicis Socials i Igualtat: ?http://www.msssi.gob.es/ciudadanos/saludAmbLaboral/prodQuimicos/sustPreparatorias/biocidas/docs/Titulaciones.pdf?.  
Criteri 2n: En segon lloc aquells candidats residents en la Comunitat Valenciana que, complint els requisits generals de la convocatòria, no estiguen inclosos en el criteri primer, és a dir, que no es troben en alguna de les tres circumstàncies sol·licitades per a este.  
  
Criteri 3r: En tercer lloc la resta de candidats que complisquen els requisits generals de la convocatòria.  
  
2. Les sol·licituds incloses en cada criteri de prioritat s'ordenaran per blocs amb la prelació que es detalla a continuació:  
1r. bloc: Persones que accedixen a la convocatòria per tindre una experiència laboral mínima relacionada amb la qualificació professional (vegeu base 1.3.a).  
Dins d'este bloc s'ordenaran les persones candidates per l'experiència laboral (assalariades o autònomes), ordenades de manera decreixent pel nombre més gran de dies acreditats per mitjà de l'informe de vida laboral o informe de la mutualitat corresponent.  
2n. bloc: Persones que accedixen a la convocatòria per tindre formació no formal suficient relacionada amb les unitats de competència en què es preinscriuen (vegeu base 1.3.b).  
Dins d'este bloc s'ordenaran, de forma decreixent, pel nombre més gran d'hores de formació, acreditades per mitjà dels certificats corresponents.  
3r. bloc: Persones que accedixen a la convocatòria per ser majors de 25 anys que reunint els requisits de la convocatòria d'experiència laboral i/o formativa no puguen justificar-ho amb la documentació prevista en l'annex IV.  
Dins d'este bloc s'ordenaran primer les persones candidates per l'experiència laboral (assalariades o autònomes), de manera decreixent pel nombre més gran de dies declarats i a continuació les persones amb només formació no formal suficient per orde d'arribada de la sol·licitud.  
  
Per tant, en la sol·licitud, annex II.1, els candidats hauran d'optar per la participació en un només dels blocs als efectes de barem, amb independència que en l'historial professional i laboral que acompanya a la sol·licitud, annex II.2, hauran d'omplir tots els mèrits acumulats encara que corresponguen a un bloc diferent del que s'ha optat per a participar.  
  
3. En cas d'empat en algun apartat, les persones candidates s'ordenaran, de manera decreixent, per orde d'arribada de la sol·licitud.  
  
8. Criteris per a l'assignació de centre o seu i llistes de preinscrits admesos  
1. L'assignació del centre o seu s'efectuarà, successivament, d'acord amb:  
a) L'ordenació de les persones candidates derivada dels criteris de prioritat.  
b) El centre o seu prioritzada.  
c) El nombre de places assignades finalment a cada seu.  
En la preinscripció les persones poden triar de manera prioritzada el total de centres o seus previstos per a dur a terme el procediment en la família o àrea professional per la qual es participa. És recomanable optar per almenys dos centres, ja que alguna seu sense prou persones candidates pot ser anul·lada i en eixe cas no se'ls assignarà plaça si no s'ha optat per una segona seu, i d'altra banda si no s'opta per cap quedaran exclosos.  
2. Llistes provisionals de persones preinscrites admeses  
Tres dies hàbils després del final del termini de sol·licitud en el web de la Conselleria d'Educació, Cultura i Esport (Educació: Qualificacions Professionals, ?http://www.cece.gva.es/eva/es/ivqp/ivqp.htm?) es faran públiques les llistes provisionals, indicant les persones preinscrites admeses, assenyalant el centre o seu adjudicada, els no admesos, que quedaran en llista d'espera, i els exclosos assenyalant el motiu d'exclusió.  
3. Reclamació i esmena de les llistes provisionals  
Durant els 10 dies hàbils següents al de la seua publicació, les persones interessades poden reclamar o sol·licitar l'esmena, a través del procediment telemàtic que s'indique junt amb la llista provisional, d'algun error comés pel candidat en omplir la sol·licitud o l'autobarem, que pot condicionar la seua posició en les llistes.  
  
4. Llistes definitives de persones preinscrites admeses, no admeses i dels excloses  
El Servici de Gestió de la Formació i Qualificació Professional, rebudes les sol·licituds, corregirà, si és procedent, els errors a instància dels interessats en el termini màxim de 5 dies hàbils següents al de la finalització del termini de reclamació, i farà públiques en el web esmentat anteriorment les llistes definitives amb les persones preinscrites admeses, amb indicació del centre o seu adjudicat, les no admeses en llista d'espera i les excloses.  
Les dades que apareguen en les llistes definitives ja no podran ser objecte de reclamació excepte en el cas que en la següent fase siguen modificades per la comissió encarregada de l'admissió.  
En publicar les llistes definitives a la web es publicarà també un anunci al costat de les mateixes convocant a les persones preinscrites admeses, a una sessió informativa i d'aportació de documents, d'obligada assistència en les respectives seus.  
5. Consideració de les persones preinscrites admeses  
Les persones preinscrites no admeses conformen una llista d'espera i passaran a ser admeses si es generen vacants dins del període d'admissió i inscripció en el centre o seu corresponent, sempre que acrediten els mèrits al·legats en l'autobarem.  
  
9. Admissió i inscripció en el centre  
1. Sessió informativa i d'aportació de documents  
a) Les persones candidates preinscrites convocades han d'assistir personalment a la sessió informativa i d'aportació de documents en el centre o seu assignat.  
b) La sessió té per objecte:  
- Informar sobre el procediment en general i de les actuacions concretes de la fase d'admissió.  
- Informar sobre el calendari de les esmentades actuacions.  
- Informar sobre l'import de les taxes a ingressar, així com de les minoracions i exempcions i dels moments i mètodes de pagament.  
- Arreplegar la documentació que ha de presentar-se segons s'indica en l'annex IV, confrontar amb els originals les còpies presentades, i en cas de detectar l'absència d'algun document, citar la persona interessada perquè la presente. La persona interessada ha de presentar originals o original i còpia per a confrontar quan vullga conservar l'original.  
c) La falta d'assistència a la sessió informativa s'entendrà com a renúncia a la convocatòria, llevat que acredite un motiu de força major que valorarà la comissió convocant.  
2. Revisió de la documentació aportada  
Les comissions avaluadores constituïdes en els centres i seus revisaran la documentació aportada per les persones candidates.  
La falsedat en les dades aportades o declarades comportarà la pèrdua del dret a participar en esta convocatòria, sense perjuí de la possible reclamació a les llistes provisionals.  
Si abans de la publicació de la llista provisional d'admesos es genera alguna vacant, es comunicarà al següent candidat en llista d'espera perquè aporte la documentació justificativa davant de la comissió.  
3. Llistes provisionals de persones admeses  
Les comissions avaluadores faran públiques, almenys en els taulers d'anuncis del centre o seu, i l'Administració en el web de la Conselleria d'Educació, Cultura i Esport (Educació: Qualificacions Professionals, ?http://www.cece.gva.es/eva/es/ivqp/ivqp.htm?), la llista provisional de persones admeses, llista d'espera i excloses amb expressió dels motius de l'exclusió.  
Les persones interessades disposaran de 5 dies hàbils, a partir de l'endemà de la publicació de les llistes provisionals, per a presentar davant de la Comissió al·legacions contra estes. En estes al·legacions no es podran presentar documents relatius a experiències diferents de les aportades inicialment.  
4. Llistes definitives de persones admeses  
Les comissions avaluadores analitzaran les al·legacions presentades pels interessats i elaboraran les llistes definitives de persones admeses i excloses, que s'exposaran als taulers d'anuncis del centre o seu, en el termini màxim de 5 dies hàbils posteriors a la finalització del termini de presentació de reclamacions. Respecte d'això, les reclamacions s'entendran respostes a través de la publicació de les llistes definitives i s'entendran desestimades totes aquelles reclamacions interposades a les llistes provisionals que no s'hagen incorporat a les llistes definitives.  
  
Contra este acte, que no esgota la via administrativa, podrà interposar-se un recurs d'alçada davant del director general de Formació Professional i Ensenyances de Règim Especial, en el termini d'un mes.  
  
10. Assessorament  
1. En funció del nombre de persones candidates finalment admeses, el director general de Formació Professional i Ensenyances de Règim Especial, a proposta del Servici de Gestió de la Formació i Qualificació Professional, designarà el personal assessor adscrit per seus en el present procediment, d'acord amb els criteris de proximitat del domicili laboral o particular a la seu, disponibilitat, heterogeneïtat de la procedència professional i requisits del Reial Decret 1224/2009.  
  
2. L'assessorament serà obligatori i tindrà caràcter individualitzat o col·lectiu, en funció de les necessitats de les persones candidates. Per a accedir a esta fase cal acreditar el pagament de la taxa corresponent.  
  
3 El personal assessor, quan es considere necessari, citarà l'aspirant a participar en el procediment per a ajudar-lo, si és el cas, a autoavaluar la seua competència, completar el seu historial personal i/o formatiu o presentar evidències que ho justifiquen, amb la finalitat d'identificar la correspondència dels seus aprenentatges amb les unitats de competència que serien més idònies als efectes de reconeixement.  
4. El personal assessor, atenent la documentació aportada, realitzarà un informe orientatiu sobre la conveniència que l'aspirant accedisca a la fase d'avaluació i sobre les competències professionals que considera prou justificades.  
5. Si l'informe esmentat en l'apartat anterior és positiu, es traslladarà a la corresponent comissió d'avaluació en el dossier de competències, que contindrà tota la documentació aportada així com l'informe elaborat degudament firmat.  
6. Si l'informe és negatiu, s'indicarà al candidat o candidata la formació complementària que hauria de realitzar i els centres on podria rebre-la. No obstant això, atés que el contingut de l'informe de l'assessor o assessora no és vinculant, el candidat o candidata podrà decidir passar a la fase d'avaluació. En este cas, també es traslladarà a la comissió d'avaluació, junt amb l'informe, la documentació referida en l'apartat 4 d'este apartat.  
  
11. Avaluació  
1. Per a prendre part en la fase d'avaluació la persona aspirant haurà de presentar una sol·licitud en el mateix centre al final de la fase d'assessorament, i procedir a l'abonament de les taxes corresponents segons les unitats de competència en què s'ha inscrit per al seu reconeixement.  
  
2. L'avaluació constarà de dos parts:  
a) Preparació de l'avaluació. En esta part cada aspirant serà informat pels avaluadors sobre les característiques d'esta fase. Així mateix, es fixaran els moments, llocs i, en la mesura que siga possible, els procediments d'avaluació; tot això serà arreplegat en un pla d'avaluació, que serà comunicat a cada candidat o candidata per part de la comissió avaluadora. El pla serà elaborat tenint en compte tota la documentació aportada i generada pel candidat o candidata en la fase d'assessorament.  
  
b) Desenrotllament de l'avaluació. En primer lloc, d'evidències indirectes i posteriorment de les evidències directes, per a això s'utilitzaran diversos elements per a facilitar que el candidat o candidata puga demostrar la seua competència, com ara: el dossier individual de competències, l'entrevista personal, l'observació o simulació d'una pràctica o altres proves complementàries.  
3. L'avaluació, en cada una de les unitats de competència en què s'haja inscrit el candidat o candidata, tindrà per objecte comprovar si demostra la competència professional requerida en les realitzacions professionals, en els nivells establits en els criteris de realització i en una situació de treball, real o simulada, fixada a partir del context professional.  
4. L'avaluació es realitzarà analitzant l'informe del personal assessor i tota la documentació aportada pel candidat o candidata i, si és el cas, demanant noves evidències necessàries per a avaluar la competència professional requerida en les unitats de competència en què s'haja inscrit.  
5. S'utilitzaran els mètodes que es consideren necessaris per a comprovar el que ha explicitat la persona que presente la seua candidatura en la documentació aportada. Estos mètodes poden ser, entre altres, l'observació del candidat o candidata en el lloc de treball, simulacions, proves estandarditzades de competència professional o entrevista professional.  
6. La selecció dels mètodes i la seua concreció en activitats d'avaluació es realitzarà d'acord amb la naturalesa de la unitat de competència, les característiques de la persona aspirant a participar en el procediment i els criteris per a l'avaluació arreplegats en les guies d'evidències.  
  
7. L'avaluació es desenrotllarà seguint una planificació prèvia, en què constaran, almenys, les activitats i mètodes d'avaluació, així com els llocs i dates previstos. De cada activitat en quedarà un registre firmat per l'aspirant i l'avaluador.  
8. Cada avaluador realitzarà un informe per a la comissió d'avaluació amb la seua proposta de juí de competència.  
9. El resultat de l'avaluació de la competència professional en una determinada unitat de competència s'expressarà en termes de demostrada o no demostrada.  
10. El candidat o candidata avaluat serà informat dels resultats de l'avaluació i tindrà dret a reclamació davant de la comissió d'avaluació.  
  
  
12. Comissió avaluadora  
1. La comissió avaluadora estarà integrada per un mínim de cinc persones habilitades com a avaluadores, almenys dos d'elles funcionaris, designades pel director general de Formació Professional i Ensenyances de Règim Especial a proposta del Servici de Gestió de la Formació i Qualificació Professional, seguint els criteris assenyalats en la base 10.1. Una de les quals actuarà de president i una altra de secretari, sent requisit que siguen empleats públics. Es garantirà, sempre que siga possible, la presència d'avaluadors tant del sector formatiu com del productiu. El seu funcionament i actuació estarà subjecte als preceptes continguts en la Llei 30/1992.  
D'altra banda, segons el que preveu l'article 27.5 del Reial Decret 1224/2009, per a poder participar com a personal avaluador és necessari no trobar-se incurs en les circumstàncies d'abstenció previstes en l'article 28 de la Llei 30/1992 i no haver realitzat tasques de preparació d'aspirants a procediments d'avaluació i acreditació de l'experiència laboral o formació no formal en els cinc anys anteriors a la publicació de la present convocatòria.  
2. La comissió avaluadora podrà demanar la col·laboració puntual d'experts, la participació dels quals haurà de ser autoritzada pel Servici de Gestió de la Formació i la Qualificació Professional.  
3. En el procés d'avaluació no podran intervindre persones que hagen participat com a assessors en esta mateixa convocatòria.   
4. Funcions de la comissió avaluadora:  
a) Organitzar el procés d'avaluació a través d'un pla que incloga les activitats o proves necessàries i la gestió derivada de la seua actuació.  
b) Valorar la documentació aportada per les persones candidates i per l'informe de l'assessor. Es podrà requerir al candidat o candidata, si cal, l'aportació d'una altra documentació complementària que evidencie l'adquisició de la competència professional que sol·licita que li siga reconeguda.  
c) Determinar el mètode i instruments d'avaluació de la competència professional.  
d) Avaluar la competència professional a partir de la informació recopilada i les evidències generades i registrades al llarg de tot el procediment, prenent com a referent les realitzacions professionals i els criteris de realització de cada una de les unitats de competència.  
  
e) Recollir els resultats en una acta d'avaluació que junt amb tot l'expedient s'arxivarà en el centre que actue de seu.  
f) Resoldre les reclamacions que puguen presentar les persones candidates durant el procés d'avaluació.  
g) Documentar el procés d'avaluació per al seguiment, control i garantia de qualitat.  
h) Informar el candidat o candidata dels resultats de l'avaluació; així com sobre les oportunitats per a completar la seua formació i obtindre l'acreditació completa de títols de Formació Professional o certificats de professionalitat.  
i) Actuar en la fase d'admissió i inscripció, revisant la documentació aportada per les persones candidates admeses en la fase de preinscripció, publicant les llistes corresponents i atenent les possibles reclamacions.  
j) Totes les altres vinculades a les seues funcions que li siguen assignades pel Servici de Gestió de la Formació i Qualificació Professional.  
5. Funcions del president de la comissió:  
a) Representar i mantindre la interlocució amb el Servici de Gestió de la Formació i la Qualificació Professional.  
b) Convocar i presidir les reunions de la comissió.  
c) Dirigir i coordinar les actuacions de la comissió.  
d) Supervisar i coordinar l'elaboració i el desenrotllament de les proves i les actuacions dels equips d'avaluació.  
e) Vetlar pel compliment de les normes establides en la present resolució.  
6. Funcions del secretari de la comissió:  
a) Redactar les actes i, si és el cas, donar fe dels acords adoptats en les reunions de la comissió.  
b) Rebre les propostes de juí de competència per al seu trasllat a la comissió.  
c) Expedir les certificacions de caràcter no acadèmic que siguen sol·licitades per les persones candidates o per l'administració.  
d) Remetre les actes d'avaluació al Servici de Gestió de la Formació i la Qualificació Professional i arxivar-ne una còpia, junt amb la resta de l'expedient del procediment, en el centre de referència.  
e) Omplir la documentació requerida als efectes de la corresponent indemnització econòmica que puga correspondre per les actuacions de la comissió.  
f) Redactar i publicar les llistes corresponents en el procés d'admissió i inscripció.  
7. Funcions del conjunt d'avaluadors:  
a) Elaborar els plans d'avaluació.  
b) Assistir a la realització de les proves i controlar el seu desenrotllament.  
c) Registrar totes les activitats d'avaluació, que seran firmades pels avaluadors i per la persona candidata.  
d) Proposar els juís de competència.  
e) Redactar els informes d'avaluació.  
f) Participar en el procés d'admissió i inscripció.  
  
13. Resultats de l'avaluació  
1. La comissió, a partir dels informes d'avaluació i de les actuacions desenrotllades, emetrà un juí de competència en relació amb les evidències directes o indirectes aportades per cada aspirant. El juí de competència s'expressarà de manera dicotòmica, en termes de competència demostrada o competència no demostrada.  
2. Els referents d'avaluació per al procés descrit en el punt anterior seran les unitats de competència, amb les seues corresponents realitzacions professionals i criteris de realització.  
3. El document en què s'expressa el juí de competència serà entregat personalment al candidat o candidata a fi de garantir la necessària confidencialitat.  
  
14. Reclamacions  
Les persones interessades, contra les resolucions i els actes de tràmit de la comissió avaluadora, podran interposar reclamació davant del president en els cinc dies hàbils següents a la comunicació. La comissió resoldrà en el termini de cinc dies hàbils.  
Contra este acte, que no esgota la via administrativa, podrà interposar-se un recurs d'alçada davant del director general de Formació Professional i Ensenyances de Règim Especial en el termini d'un mes.  
  
15. Assessorament final  
Una vegada finalitzat el procés d'avaluació el candidat o candidata rebrà de la comissió avaluadora un escrit en què es farà constar, segons corresponga:  
1. Possibilitats de formació, amb les orientacions pertinents, perquè puga acreditar en convocatòries posteriors les unitats de competència per a les quals havia sol·licitat acreditació.  
2. Possibilitats de formació, amb les orientacions pertinents, per a completar un títol de Formació Professional o certificat de professionalitat.  
D'altra banda, quan el candidat o candidata complete els requisits per a l'obtenció d'un certificat de professionalitat o un títol de Formació Professional, la comissió avaluadora li indicarà els tràmits necessaris per a obtindre'l.  
  
16. Acreditació de les unitats de competència  
a) A les persones que siguen avaluades positivament els serà entregat un document oficial de l'administració competent, d'acreditació de la unitat o unitats de competència corresponents.  
b) Les unitats de competència acreditades tenen valor en tot l'Estat i seran reconegudes als efectes d'acreditació parcial acumulable per a l'obtenció del títol de Formació Professional o certificat de professionalitat corresponent.  
c) En tot cas l'obtenció del títol de tècnic o de tècnic superior requerirà complir els requisits d'accés previstos en les ensenyances corresponents, segons el que preveu la Llei Orgànica 2/2006, d'Educació, de 3 de maig.  
  
17. Registre  
Les comissions d'avaluació traslladaran l'original de l'acta final al Servici de Gestió de la Formació i Qualificació Professional per a procedir a les acreditacions i incorporar-les al corresponent registre oficial. Guardant una còpia de l'acta amb la resta de l'expedient.  
  
18. Drets d'inscripció. Taxes  
Per accedir a la fase d'assessorament cal abonar una taxa única i per accedir a la fase d'avaluació cal abonar una taxa per cada unitat de competència sol·licitada. Les esmentades taxes es fixaran a l'empara del que disposa l'article 133 del Decret Legislatiu 1/2005, pel qual s'aprova el text refós de la Llei de Taxes de la Generalitat i específicament al que indica sobre això en la Llei 16/2010, del Consell.  
  
Les exempcions o minoracions en l'import de les taxes seran les previstes en l'article 132 del text refós de la Llei de Taxes de la Generalitat Valenciana:  
- Estaran exempts del pagament de taxes els «subjectes passius que es troben inscrits com a demandants legals d'ocupació, amb una antiguitat mínima de 3 mesos, referida a la data de la respectiva inscripció».  
  
- Tenen dret a una bonificació del 50 per 100 de la quota «els discapacitats amb un grau de minusvalidesa igual o superior al 33 per 100».  
  
L'imprés per a abonar les taxes es pot trobar en l'enllaç següent: ?https://atenea.ha.gva.es/sara/servlet/com.hacienda.pdf.pdf417.ServletRecogidaDatosSimulador'ID\_SIMUL=SIMU046-9775>.